text: মোহাম্মদ নুরুল হক (১ আগস্ট ১৯১৫-২৭ আগস্ট ১৯৯৮) বাংলাদেশ আওয়ামী লীগের রাজনীতিবিদ, পাকিস্তান, ব্রিটিশ ও পাকিস্তান সেনাবাহিনীর অবসরপ্রাপ্ত কর্মকর্তা। তিনি ১৯৭০ সালে পূর্ব পাকিস্তান প্রাদেশিক পরিষদের সদস্য ও ১৯৮৬ সালে সংসদ সদস্য নির্বাচিত হয়েছিলেন।
  
  জন্ম ও প্রাথমিক জীবন 
  মোহাম্মদ নুরুল হক ১ আগস্ট ১৯১৫ সালে ব্রিটিশ ভারতের বেঙ্গল প্রেসিডেন্সির (বর্তমান বাংলাদেশ) মেহেরপুরের গাংনীর মোহাম্মদপুর গ্রামে জন্মগ্রহণ করেন। তার পিতা মুজিব উদ্দীন বিশ্বাস ও মাতা মোছাঃ জিউজান নেসা। তিনি ১৯৩১ সালে মেহেরপুর উচ্চবিদ্যালয় থেকে ম্যাট্রিক পাশ করে পাবনা এ্যাডওয়ার্ড কলেজ থেকে ১৯৩৩ সালে বিজ্ঞান বিভাগে উচ্চ মাধ্যমিক শিক্ষা সম্পূর্ণ করেন। তার পর কলকাতা বিশ্ববিদ্যালয় থেকে ১৯৩৫ সালে বিএ পাশ করেন।
  
  কর্মজীবন 
  মোহাম্মদ নুরুল হক কলকাতা ফোর্ট উইলিয়াম ডাক বিভাগে চাকুরী গ্রহণের মাধ্যমে কর্ম জীবন শুরু করেন। ১৯৩৯ সালে চাকুরী থেকে পদত্যাগ করে সামরিক বাহিনীতে যোগদেন। ভারতের সেন্ট্রাল প্রদেশের কাটনী সেন্টার হতে ৯ মাসের দুরহ অফিসার ট্রেনিং সম্পন্ন করে কমিশন প্রাপ্ত অফিসার পদে যোগদান করে পরে ব্রিটিশ ভারতের নিউ দিল্লী, পুনে, লক্ষ্ণৌ, বোম্বে, জব্বলপুর, লাহোর সহ বিভিন্ন ডিপোতে কাজ করেন। ১৯৪৭ সালে দেশ বিভাগের পর তিনি পাকিস্তান সামরিক বাহিনীর অন্তর্ভুক্ত হন। একই বছরের ডিসেম্বর মাসে সামরিক বাহিনী থেকে পদত্যাগ করে নিজ এলাকায় হাজী ভরস উদ্দীন ইনষ্টিটিউশন নামক বিদ্যালয়  প্রতিষ্ঠা করে ৩৫ বছর প্রধান শিক্ষক হিসেবে দায়িত্ব পালন করেন। ১৯৭০ সালে পাকিস্তান সাধারন নির্বাচনে আওয়ামী লীগের মনোনীত প্রার্থী হিসেবে তৎকালীন প্রাদেশিক পরিষদের সদস্য নির্বাচিত হন এবং পরে ১৯৮৬ সালে পুনরায় একই দলের প্রার্থী হিসেবে জাতীয় সংসদ সদস্য নির্বাচিত হন।
  
  ব্যক্তিগত জীবন 
  মোহাম্মদ নুরুল হক ব্যক্তিগত জীবনে বিবাহিত ৫ কন্যা ও ১ পুত্র সন্তানের জনক।
  
  মৃত্যু 
  হক ২৭ আগস্ট ১৯৯৮ সালে মেহেরপুর জেলার গাংনী উপজেলার মোহাম্মদপুর গ্রামে মৃত্যুবরণ করেন।
  
  তথ্যসূত্র 
  
  বিষয়শ্রেণী:১৯১৫-এ জন্ম
  বিষয়শ্রেণী:১৯৯৮-এ মৃত্যু
  বিষয়শ্রেণী:মেহেরপুর জেলার রাজনীতিবিদ
  বিষয়শ্রেণী:বাংলাদেশ আওয়ামী লীগের রাজনীতিবিদ
  বিষয়শ্রেণী:তৃতীয় জাতীয় সংসদ সদস্য
  বিষয়শ্রেণী:কলকাতা বিশ্ববিদ্যালয়ের প্রাক্তন শিক্ষার্থী
  বিষয়শ্রেণী:বাংলাদেশের স্বাধীনতা যুদ্ধে জড়িত ব্যক্তিবর্গ
title: মোহাম্মদ নুরুল হক